**NOTA INFORMATIVĂ**

**la proiectul Ordinului Ministrului Educației cu privire la aprobarea Regulamentului de certificare a cunoștințelor și competențelor dobîndite în contexte de educație nonformală și informală**

Ordinul Ministrului Educației cu privire la aprobarea Regulamentului de certificare a cunoștințelor și competențelor dobîndite în contexte de educație nonformală și informală vizează aprobarea Regulamentului de certificare a cunoștințelor și competenţelor dobândite în contexte de educație nonformală și informală și a anexelor Regulamentului: Metodologia cu privire la certificarea cunoștințelor și competențelor dobândite în contexte de educație nonformală și informală; Regulamentul de organizare și funcționare a Centrului de certificare a cunoștințelor și competențelor dobândite în context de învățare nonformală și informală; Recomandări metodice pentru elaborarea criteriilor de evaluare a cunoștințelor și competențelor profesionale, instrumente de măsurare a cunoștințelor și competențelor profesionale, documente metodic –organizatorice și instructiv – informative și Modelul Certificatului de atestare a competențelor profesionale cu Suplimentul descriptiv.

Elaborarea proiectul Regulamentului de certificare a cunoștințelor și competențelor dobândite în contexte de educație nonformală și informală și anexele, a fost inițiat de secția Studii postuniversitare și învățare pe tot parcursul vieții din cadrul Ministerului Educației în baza art. 123, alin (10) din Codul educației nr. 152 din 17 iulie 2014 (Monitorul Oficial, 2014, Nr. 319-324, art. Nr. 634).

Recunoaşterea rezultatelor învăţării nonformale şi informale este o prioritate pentru agendele de politici atât pentru țările dezvoltate, cât şi pentru cele în curs de dezvoltare. Necesitatea elaborării Regulamentului de certificare a cunoștințelor și competențelor dobândite în contexte de educație nonformală și informală, a apărut în contextul dezvoltării cadrului legal şi a programelor privind integrarea străinilor şi a cetățenilor Republicii Moldova (reîntorși, repatriați voluntar). Scopul acestui act normativ constă în conturarea unui sistem național de validare a rezultatelor învăţării dobîndite pe tot parcursul vieţii, prin educație, formare profesională și experiența de muncă în contexte nonformale sau informale.

Proiectul concepției mecanismului de validare a învățării obținute în alte contexte decât cele formale pentru Republica Moldova, descrie succint procesul de implementare a unui sistem de validare a învățării nonformale și informale, în corespundere cu recomandarea Parlamentului European și a Consiliului privind stabilirea Cadrului european al calificărilor pentru învățarea de-a lungul întregii vieți din 23 aprilie 2008, nr. 2008/C 111/01, publicată în Jurnalul Oficial al Uniunii Europene, vol. 51 din 6 mai 2008 și Ghidul european de validare a învăţării nonformale şi informale din 2009.

Prevederile Codului educației al Republicii Moldova dă posibilitatea de a propune spre aprobare un regulament, ce conturează un sistem viabil de certificare a cunoștințelor și competențelor dobândite în contexte de educație nonformală și informală, precum și modelul certificatului de atestare a fiecărei competențe din cadrul unei calificări ori ocupații. Aceste certificate pot fi folosite la angajarea în câmpul muncii în Republica Moldova și peste hotare.

Ministerul Educației al Republicii Moldova a decis să elaboreze un sistem național de validare a învăţării nonformale şi informale. Acest sistem trebuie să fie adaptat cadrului național, capacităţii şi mijloacelor Republicii Moldova, însă ar trebui să fie compatibil si cu standardele care sunt folosite în Uniunea Europeană. Cu ajutorul ETF, s-a schițat o structură a sistemului şi, respectiv, s-a elaborat prezentul proiect al regulamentului sistemului național de validare.

Prezentul proiect de ordin conține 2 anexe:

1. Anexa nr.1. Regulamentul de certificare a cunoștințelor și competențelor dobândite în contexte de educație nonformală și informală cu anexele sale:

* anexa nr.1 Metodologia cu privire la certificarea cunoștințelor și competențelor dobândite în contexte de educație nonformală și informală;
* anexa nr.2. Regulamentul de organizare și funcționare a Centrului de certificare a cunoștințelor și competențelor dobândite în context de învățare nonformală și informală;

1. Anexa nr.2. Modelul Certificatului de atestare a competențelor profesionale cu Suplimentul descriptiv.

Regulamentul de certificare a cunoștințelor și competențelor dobândite în contexte de educație nonformală și informală stabilește cadrul normativ privind funcționarea Sistemului național de certificare a cunoștințelor și competențelor dobândite în contexte de educație nonformală și informală.

Coordonarea la nivel național a punerii în practică a Sistemului de validare a competenţelor profesionale dobândite în contexte non-formale şi informale este realizată de către Ministerul Educaţiei.

Conform prevederilor acestui regulament, procesul de recunoaștere a competenţelor profesionale dobândite are următoarele caracteristici: este opțional – se declanșează la solicitarea celor interesați; se raportează exclusiv la standardele ocupaționale, validate şi aprobate conform metodologiei; este independent de procesul formal de pregătire profesională; evaluarea pe baza standardelor ocupaționale permite recunoașterea rezultatelor învăţării dobîndite pe alte căi decît cele formale; se desfășoară în aceleași condiții de calitate şi exigență cu cele în care se certifică rezultatele învăţării dobîndite formal.

Serviciile de identificare, evaluare şi recunoaștere a rezultatelor învăţării dobîndite în contexte nonformale și informale pot fi oferite de instituții de învățămînt profesional tehnic și superior de stat sau particulare autorizate/acreditate în acest sens, care își fondează Centre de certificare a rezultatelor învăţării dobândite în contexte nonformale și informale, doar la acele programe care sunt autorizate provizoriu/acreditate de către ANACIP în Învățământul Profesional, conform metodologiei aprobate de guvern.

Modelul certificatului de atestare a competențelor profesionale cu suplimentul descriptiv confirmă, în mod formal, competențele din cadrul unei ocupații muncitorești sau calificări, deținute de persoana evaluată. Deținătorul acestui certificat poate fi angajat pe piața muncii sau poate continua procesul de validare a altor competențe conexe aceleiași ocupații/calificări ori să-și completeze ocupația/calificarea.

Cheltuielile legate de validarea rezultatelor învăţării obţinute în context nonformal şi informal vor fi suportate de persoanele care solicită validarea, potrivit plăţilor stabilite în Nomenclatorul lucrărilor şi serviciilor contra plată ale autorităţilor publice centrale, aprobate de către Guvern. Sistemul național de certificare a cunoștințelor și competențelor dobândite în contexte de educație nonformală și informală va funcționa, în instituțiile de învățămînt profesional-tehnic și superior, subordonate Ministerului Educației, fiind autorizate în acest scop, în baza profilului său educațional.

**Viceministru Lilia POGOLȘA**